Breivik vildi plástur á fingurinn
Einn lögreglumannanna sem handtóku Anders Behring Breivik á Útey í fyrra og ræddi við hann í kjölfarið bar vitni fyrir réttinum í Ósló í dag. Hann lýsti háttalagi Breivik eftir handtökuna og sagði að hann hefði talað mikið og sett sig í stellingar fyrir myndatöku.
"Fyrst var hann hræddur um að deyja, að við myndum taka hann af lífi eða að hann myndi deyja úr vökvaskorti út af lyfjakokteil sem hann hafði tekið um daginn. Við gáfum honum að drekka og róuðum hann," sagði lögreglumaðurinn.
Hélt að sér myndi  blæða út
Saksóknarinn Svein Holden spurði hvort Breivik hefði tjáð áhyggjur af einhverjum öðrum en sjálfum sér, en lögreglumaðurinn sagði svo ekki hafa verið. Breivik var með sár á fingrinum og lýsti miklum áhyggjum af því að sér myndi blæða út. Bað hann lögreglumennina að útvega sér plástur. "En þetta var bara smádropi," sagði lögreglumaðurinn.
Þegar sérfræðingar úr norsku rannsóknarlögreglunni komu á vettvang tóku þeir DNA-sýni og vildu m.a. fá föt Breivik og taka af honum myndir. Lögreglumaðurinn sem bar vitni í dag sagði að Breivik hefði í fyrstu verið mjög illa við myndatökur. Þegar honum var gert ljóst að hann fengi engu um það ráðið ætlaði Breivik að rífa sig úr öllum fötunum, en lögreglan vildi að hann færi úr einni flík í einu. "Þetta voru mjög óþægilegar kringumstæður. Við vorum hræddir um að hann kynni að hafa sprengju á sér innanklæða."
Stillti sér upp á nærbuxunum
Þegar Breivik var kominn úr öllu og stóð á nærfötunum einum klæða breyttist hann skyndilega og vildi ólmur og uppvægur láta taka af sér myndir, stillti sér upp og spennti vöðvana "eins og líkamsræktarmaður" að eigin sögn. Fram kemur á vef Aftenposten að Breivik hafi brosað breitt í dómsalnum þegar þessum samskiptum var lýst.
Lögreglumaðurinn sagði að Breivik hefði að mestu verið samstarfsfús. Hann hefði talað í belg og biðu og sagst sjálfviljugur geta greint frá 80% af því sem hefði gerst en um afganginn gætu þeir samið.
Spurður hvort Breivik hefði komið honum furðulega fyrir sjónir svaraði lögreglumaðurinn að sér hefði fundist afar undarlegt hve Breivik var upptekinn af þessari smáskeinu á eigin fingri, í ljósi blóðbaðsins á eyjunni. "En hann sagði að hann sæi hlutina ekki á sama hátt og við."
Einn lögreglumannanna sem handtóku Anders Behring Breivik á Útey í fyrra og ræddi við hann í kjölfarið bar vitni fyrir réttinum í Ósló í dag.
Hann lýsti háttalagi Breivik eftir handtökuna og sagði að hann hefði talað mikið og sett sig í stellingar fyrir myndatöku.
Breivik var með sár á fingrinum og lýsti miklum áhyggjum af því að sér myndi blæða út.
Bað hann lögreglumennina að útvega sér plástur.
Lögreglumaðurinn sem bar vitni í dag sagði að Breivik hefði í fyrstu verið mjög illa við myndatökur.
Þegar honum var gert ljóst að hann fengi engu um það ráðið ætlaði Breivik að rífa sig úr öllum fötunum.
Þegar Breivik var kominn úr öllu og stóð á nærfötunum einum klæða breyttist hann skyndilega og vildi ólmur og uppvægur láta taka af sér myndir.